# Adolygu trwyddedau cyffredinol 2023 ar gyfer rheoli adar gwyllt – ein penderfyniadau ar gyfer 2024

### Cyflwyniad

Mae’r ddogfen hon yn nodi penderfyniadau Cyfoeth Naturiol Cymru (CNC) ynglŷn â’i drwyddedau cyffredinol gogyfer dulliau marwol o reoli adar gwyllt ar gyfer 2024.

Caiff pob aderyn gwyllt yng Nghymru ei warchod gan y gyfraith. Mae gan CNC nifer o bwerau sy’n ei alluogi i roi caniatâd i eraill ladd neu gymryd rhywogaethau penodol o adar gwyllt, eu hwyau a’u nythod at ddibenion arbennig, er enghraifft er mwyn atal difrod difrifol i gnydau, da byw neu bysgodfeydd, er mwyn amddiffyn iechyd neu ddiogelwch y cyhoedd neu er mwyn gwarchod rhywogaethau eraill bywyd gwyllt.

Yn unol â phenderfyniadau a wnaed fel rhan o’n Hadolygiad o’r modd y mae CNC yn rheoleiddio’r arfer o saethu a dal adar gwyllt, a gynhaliwyd ym mis Mawrth 2022, rydym wedi cynnal [Adolygiad o drwyddedau cyffredinol 2023 ar gyfer rheoli adar gwyllt](https://ymgynghori.cyfoethnaturiol.cymru/evidence-policy-and-permitting-tystiolaeth-polisi-a-thrwyddedu/9f5d8785/supporting_documents/Review%20of%202023%20general%20licences%20for%20wild%20bird%20control.pdf) er mwyn datblygu cynigion ar gyfer trwyddedau cyffredinol 2024. Yr ysgogiad ar gyfer cynnal yr adolygiad oedd cyhoeddi’r asesiad diweddaraf (asesiad rhif pedwar) o Adar o Bryder Cadwraethol (BoCC) ar gyfer Cymru ym mis Rhagfyr 2022 (“BoCC Cymru 4”).

Mewn cyfarfod a gynhaliwyd ar 12 Hydref 2023, cyflwynwyd ein cynigion gerbron sefydliadau rhanddeiliaid. Yna, aethom ati i geisio adborth trwy ddefnyddio ein hwb ymgynghori ar-lein neu drwy e-bost, erbyn dydd Gwener 3 Tachwedd 2023. Cawsom 11 o atebion gan 19 o sefydliadau a wahoddwyd i ymateb (gweler [Atodiad 1](#_Annex_1_) i gael manylion).

Erbyn hyn, rydym wedi ystyried yr adborth a dderbyniwyd. Isod, nodir sut mae’r ymatebion hynny wedi llywio ein penderfyniadau.

### Penderfyniadau

#### Byddwn yn cynnwys gwyddau Canada, brain tyddyn, colomennod, jac-dos, hwyaid coch ac ysguthanod fel rhywogaethau targed yn y drwydded gyffredinol berthnasol/trwyddedau cyffredinol perthnasol.

**Crynodeb o’r adborth a dderbyniwyd**

Derbyniwyd sylwadau oedd yn cefnogi’r cynnig i gynnwys gwyddau Canada, brain tyddyn, colomennod, jac-dos, hwyaid coch ac ysguthanod fel rhywogaethau targed mewn trwyddedau cyffredinol perthnasol ar gyfer 2024.

Heriodd rhai ymatebwyr yr arfer o ddefnyddio Rhestr Goch a Rhestr Oren BoCC Cymru 4 fel sail ar gyfer penderfynu a yw rhywogaeth yn addas i’w chynnwys fel rhywogaeth darged mewn trwydded gyffredinol.

Mewn perthynas ag aros hyd nes y caiff rhywogaeth ei chynnwys yn y Rhestr Goch neu’r Rhestr Oren cyn penderfynu nad yw’n addas i’w chynnwys fel rhywogaeth darged, roedd rhai ymatebwyr o’r farn bod hynny’n rhy hwyr a chynigiwyd na ddylid cynnwys rhywogaeth ar ôl gweld bod ei phoblogaeth yn dirywio.

**Ymateb CNC**

Nid ydym wedi ein darbwyllo y dylem newid ein safbwynt cyfredol o ran defnyddio’r Rhestr Goch a’r Rhestr Oren yn BoCC Cymru 4 fel sail ar gyfer penderfynu a yw rhywogaeth yn addas i’w chynnwys fel rhywogaeth darged mewn trwydded gyffredinol, ochr yn ochr â bodloni pob un o’n [Hegwyddorion eraill ar gyfer penderfynu pryd mae trwyddedau cyffredinol yn briodol.](#Annex_1)

Rydym o’r farn bod BoCC yn asesiad trylwyr ac annibynnol sy’n defnyddio meini prawf safonedig, a dibynnir arno’n eang wrth bennu blaenoriaethau yn ymwneud â gwarchod adar yn y DU ac yng Nghymru. Yng nghyd-destun BoCC Cymru 4, mae hefyd yn cynnig asesiad sy’n ymwneud yn benodol â Chymru.

#### Ni fyddwn yn cynnwys piod fel rhywogaeth darged

**Crynodeb o’r adborth a dderbyniwyd**

Derbyniwyd safbwyntiau amrywiol mewn ymateb i’r cynnig hwn.

Cafwyd sylwadau o blaid y cynnig, a chydnabuwyd ei fod yn cyd-fynd â’r penderfyniadau a wnaed ynghylch trwyddedau cyffredinol fel rhan o’r Adolygiad o’r modd mae CNC yn rheoleiddio’r arfer o saethu a dal adar gwyllt, a gynhaliwyd ym mis Mawrth 2022, a’r dystiolaeth newydd sydd ar gael trwy gyfrwng BoCC Cymru 4.

Roedd eraill yn gwrthwynebu’r cynnig hwn. Nodwyd nifer o resymau a oedd yn canolbwyntio ar ddefnyddio tystiolaeth a gyflwynir gan BoCC. Yn benodol, nodwyd y canlynol:

* mae’r dirywiad diweddar ym mhoblogaeth y bioden yng Nghymru (hynny yw, yn ystod y 25 mlynedd diwethaf) wedi digwydd ar ôl cyrraedd “y boblogaeth fwyaf erioed” yng nghanol y 90au, ac felly mae’r rhywogaeth yn dal i fod yn niferus yng Nghymru;
* nid yw rhestrau BoCC wedi eu cynllunio ar gyfer pennu penderfyniadau polisi;
* nid yw asesiad BoCC Cymru 4 yn gywir;
* ni fydd y duedd ym mhoblogaeth piod a gyflwynir yn BoCC Cymru 4 yn cael ei chredu gan bobl sy’n byw yng nghefn gwlad ac sy’n parhau i weld llawer iawn o biod;
* nid yw niferoedd a lleoliadau’r ardaloedd arolygu yn ddigonol er mwyn cael darlun cywir o ddosbarthiad piod yng Nghymru, ac o’r herwydd ni ellir cael amcangyfrif cywir o’r boblogaeth;
* hyd yn oed pe bai’r ffigurau ar gyfer y boblogaeth yn ddibynadwy, aseswyd mai ar y Rhestr Oren, yn hytrach na’r Rhestr Goch, y dylid rhoi’r bioden – mae’r rhywogaeth ymhell iawn o fod ar y Rhestr Goch.

Roedd pryderon eraill a fynegwyd yn ymwneud ag Egwyddor 5 ein trwyddedau cyffredinol – *Ni fydd caniatáu dulliau marwol o reoli rhywogaeth darged o dan drwydded gyffredinol yn peri dirywio ei statws cadwraeth* – yn y cyd-destun na cheir unrhyw dystiolaeth y byddai dulliau marwol o reoli piod yn peri i’w statws cadwraeth ddirywio, a nodwyd rhesymau tebygol dros y dirywiad, sef diffyg llwyddiant wrth fridio a chynnydd yn niferoedd brain tyddyn. Nodwyd nad yw dulliau marwol o reoli piod yn elfen hollbwysig yn nirywiad y boblogaeth – haerwyd bod nifer y piod a laddwyd ym Mhrydain wedi dyblu rhwng 1961 a 1989, ond serch hynny parhaodd y boblogaeth i gynyddu.

Hefyd, mewn ymateb i’r cynnig hwn, cyflwynwyd y pwyntiau canlynol:

* methiant y rhai sy’n ymgeisio am drwyddedau i fodloni’r anghenion tystiolaeth sy’n ofynnol ar gyfer cael trwydded benodol i reoli piod;
* ychydig o dystiolaeth empirig a geir ynglŷn ag effaith piod ar dda byw, oherwydd hyd yn hyn ni fu unrhyw angen i gasglu tystiolaeth ynglŷn â’r rhywogaeth, a hithau’n rhywogaeth darged mewn trwyddedau cyffredinol;
* nid yw diffyg tystiolaeth o angenrheidrwydd yn arwydd nad yw’r broblem yn bodoli;
* dylid mynd ati i ddechrau casglu tystiolaeth ynglŷn ag effaith piod ac ydfrain ar dda byw a chnydau er mwyn cynorthwyo i bennu ceisiadau am drwyddedau penodol ac er mwyn llywio unrhyw ystyriaethau yn y dyfodol ynghylch a ddylid ailgynnwys y rhywogaeth fel rhywogaeth darged mewn trwyddedau cyffredinol.

Cyflwynodd yr ymatebwyr nifer o resymau ynglŷn â pham mae angen dulliau marwol o reoli piod o dan drwydded gyffredinol. Roedd y rhesymau hyn yn cynnwys yr angen i amddiffyn defaid ac ŵyn rhag ymosodiadau gan biod, yn cynnwys ar yr ucheldiroedd lle ceir y nifer fwyaf o ddefaid, difrod a wneir i fêls silwair a gaiff eu lapio mewn plastig, ynghyd â materion economaidd a materion yn ymwneud â lles anifeiliaid, yn cynnwys andwyo neu dynnu llygaid, tafodau a choluddion ŵyn a defaid.

Gofynnodd yr ymatebwyr a fyddai modd inni ystyried tystiolaeth anecdotaidd, oherwydd roeddynt o’r farn mai pur anaml y cynhelir astudiaethau ffurfiol i gadarnhau effeithiau sefydledig a diamheuol. Nodwyd enghreifftiau penodol o’r manteision sydd ynghlwm wrth allu rheoli piod a brain o un flwyddyn i’r llall er mwyn amddiffyn da byw, yn cynnwys enghraifft o’r modd mae rheolaeth hirdymor wedi arwain at gyrraedd sefyllfa lle nad oes angen dinistrio unrhyw ŵyn a niweidiwyd gan adar.

Hefyd, crybwyllwyd pryderon presennol ynglŷn â pheidio â chynnwys piod fel rhywogaethau darged yn GL004, a chyflwynwyd enghreifftiau yn dangos bod niferoedd piod yn cynyddu’n gyflym ar ôl i’r cyfnod wyna ddod i ben. Cyflwynwyd enghraifft safle-benodol yn ymwneud â diffyg llwyddiant cornchwiglod i fagu plu mewn sefyllfa heb unrhyw reolaeth ehangach ar biod gan nad oedd defaid yn wyna yn y cyffiniau.

Mynegwyd pryderon ynghylch y ffaith nad yw’r dull trwyddedau penodol yn addas i’r diben yn y cyd-destun hwn. Yn arbennig, mynegwyd pryderon ynghylch y ffaith na fyddai ymgeisio am drwydded benodol yn broses ddigon ymatebol i atal difrod, gan fod angen hyd at 40 diwrnod i wneud penderfyniadau ynglŷn â cheisiadau am drwyddedau. Nodwyd y colledion economaidd a fyddai’n deillio o’r oedi hwn ac amcangyfrifwyd y byddai miliynau o bunnoedd o golledion yn dod i ran economi amaethyddol Cymru. Nid oedd rhai o’r ymatebwyr yn hyderus y byddai trwyddedau penodol yn cael eu dyroddi, a mynegwyd pryderon ynghylch y ffaith na fyddai modd i’r ymgeiswyr fodloni’r gofynion – gofynion a oedd, yn nhyb rhai, yn afrealistig ac yn afresymol. Hefyd, roedd rhai o’r farn bod angen gwella’r broses ymgeisio, a nodwyd y gallai’r ffurflen ymgeisio fod yn rhwystr anghymesur i ffermwyr a chadwraethwyr rhan-amser.

Awgrymwyd y dylid cynnal gweithdy gyda darpar ymgeiswyr er mwyn helpu i wella’r broses ymgeisio ar gyfer trwyddedau penodol.

Os bwrir ymlaen â’r cynnig i beidio â chynnwys piod fel rhywogaeth darged mewn trwyddedau cyffredinol, awgrymwyd y dylid cael cyfnod pontio er mwyn osgoi’r risg y byddai niwed yn dod i ran da byw trwy ei gwneud yn bosibl i gasglu tystiolaeth yn rhagweithiol (cyn i’r broblem ddigwydd) i ategu ceisiadau am drwyddedau penodol. Hefyd, cynigiwyd y dylid defnyddio trwyddedau dosbarth yn y cyd-destun hwn.

Gofynnwyd am gadarnhad ynghylch a oedd CNC wedi cynnal asesiad effaith yn ymwneud â pheidio â chynnwys piod yn GL001, a pha un a ystyriwyd yr angen i ddigolledu’r gymuned ffermio am golledion ariannol.

**Ymateb CNC**

Yn 2022, cytunodd Bwrdd CNC y dylid defnyddio a chymhwyso asesiadau BoCC Cymru fel dull priodol o lywio ein hystyriaethau ynghylch a yw rhywogaeth yn addas i’w chynnwys mewn trwydded gyffredinol.

Nid ydym wedi ein darbwyllo y dylem newid ein safbwynt cyfredol o ran defnyddio’r Rhestr Goch a’r Rhestr Oren yn asesiad diweddaraf BoCC Cymru fel sail ar gyfer penderfynu a yw rhywogaeth yn addas i’w chynnwys fel rhywogaeth darged mewn trwydded gyffredinol, ochr yn ochr â bodloni pob un o’n [Hegwyddorion eraill ar gyfer penderfynu pryd mae trwyddedau cyffredinol yn briodol.](#Annex_1)

Rydym o’r farn bod BoCC yn asesiad trylwyr ac annibynnol sy’n defnyddio meini prawf safonedig, a dibynnir arno’n eang wrth bennu blaenoriaethau’n ymwneud â gwarchod adar yn y DU ac yng Nghymru. Yng nghyd-destun BoCC Cymru 4, mae hefyd yn cynnig asesiad sy’n ymwneud yn benodol â Chymru.

Rydym yn dal i fod o’r farn na ddylid defnyddio dulliau marwol o reoli rhywogaethau adar gwyllt sydd o bryder cadwraethol o dan drwydded gyffredinol; dull rheoleiddio ‘cyffyrddiad ysgafn’ yw trwyddedau cyffredinol, a’r bwriad yw eu defnyddio mewn sefyllfaoedd isel eu risg. Os yw rhywogaethau adar gwyllt o bryder cadwraethol, ystyriwn nad yw’r sefyllfa’n ddigon isel ei risg ac na ellir cyfiawnhau defnyddio dull rheoleiddio mor ysgafn ei gyffyrddiad.

Rydym yn dal i sylweddoli y gall fod angen defnyddio dulliau marwol o reoli piod er mwyn atal niwed difrifol i dda byw yn sgil ymosodiadau uniongyrchol ac er mwyn atal lledaeniad clefydau ymhlith da byw neu fwydydd da byw. Gellir awdurdodi dulliau o’r fath trwy ddyroddi trwyddedau penodol.

Yn achos y rhai a fydd angen rheoli piod, rydym yn cydnabod y byddant angen gwneud cais am drwydded ar gyfer dulliau rheoli marwol trwy drwyddedau penodol, cyn i unrhyw niwed difrifol ddigwydd yn ystod unrhyw flwyddyn.

Gan fod y bioden wedi’i chynnwys fel rhywogaeth darged yn y drwydded GL001 flaenorol, rydym yn cydnabod efallai na fydd darpar ymgeiswyr wedi casglu na chadw tystiolaeth sy’n dangos risg o niwed difrifol, ac nad ydynt ychwaith wedi casglu gwybodaeth am nifer y piod a laddwyd neu a gymerwyd. Byddwn yn ystyried hyn wrth wneud penderfyniadau ynghylch ceisiadau am drwyddedau yn 2024 ar gyfer dulliau marwol o reoli piod at ddibenion a gynhwyswyd yn flaenorol yn GL001. Hefyd, hoffem atgoffa’r defnyddwyr bod paragraff 42 o’r drwydded GL001 bresennol (2023) yn cynghori defnyddwyr trwyddedau i gadw cofnod o’r dulliau rheoli marwol a ddefnyddir ganddynt (yn cynnwys ar gyfer piod). Gellir defnyddio gwybodaeth o’r fath i ategu ceisiadau am drwyddedau penodol.

Rydym o’r farn bod ein ffurflen gais gogyfer trwyddedau penodol ar gyfer dulliau marwol o reoli adar gwyllt yn gymesur a’i bod yn cynnig cydbwysedd priodol rhwng yr wybodaeth mae’n ofynnol inni ei chael fel rheoleiddiwr er mwyn gwneud penderfyniadau ynghylch ceisiadau am drwyddedau ar y naill law, a defnydd hwylus ar gyfer ymgeiswyr ar y llaw arall.

Nid yw’n ofynnol inni gynnal asesiad o effaith ar gyfer benderfyniadau i beidio â dyroddi trwydded i reoli adar gwyllt – mae hyn yn berthnasol i drwyddedau cyffredinol a thrwyddedau penodol fel ei gilydd. Caiff pob aderyn gwyllt ei warchod rhag cael ei ladd a’i ddal oni bai, a hyd nes, y rhoddwn drwydded. O ran ein penderfyniad i beidio â chynnwys piod mewn trwyddedau cyffredinol ar gyfer 2024, gan bennu yn hytrach y dylid awdurdodi’r arfer o’u rheoli trwy gyfrwng trwyddedau penodol, fe wnaed y penderfyniad hwnnw ar ôl ystyried tystiolaeth berthnasol ac ar ôl cymhwyso ein hegwyddorion ar gyfer dyroddi trwyddedau cyffredinol.

#### Ni fyddwn yn cynnwys rhywogaethau targed ychwanegol mewn unrhyw drwydded gyffredinol

**Crynodeb o’r adborth a dderbyniwyd**

Ni dderbyniwyd unrhyw ymateb a oedd yn cynnig y dylid cynnwys rhywogaethau targed ychwanegol mewn trwyddedau cyffredinol.

Cytunwyd â’n cynnig i beidio â chynnwys rhywogaethau targed ychwanegol.

Mynegwyd pryderon ynghylch y ffaith y gallem ystyried cynnwys hwyaid danheddog a mulfrain mewn trwyddedau cyffredinol er mwyn atal difrod difrifol i bysgodfeydd.

**Ymateb CNC**

Ni chynigiwyd y dylid cynnwys rhywogaethau targed ychwanegol mewn trwyddedau cyffredinol – byddwn yn parhau â’r dull hwn.

O ran ystyried hwyaid danheddog a mulfrain – roedd hyn y tu hwnt i gwmpas ein hadolygiad o drwyddedau cyffredinol ar gyfer 2023. Mae CNC yn mynd i’r afael â gwaith ar wahân i fwrw ymlaen â’r camau gweithredu a gymeradwywyd gan Fwrdd CNC ym mis Gorffennaf 2022 mewn perthynas ag adar sy’n bwyta pysgod.

Byddwn yn parhau i adolygu’r rhywogaethau targed a gynhwysir mewn trwyddedau cyffredinol.

#### Ni fyddwn yn cyflwyno unrhyw newidiadau i Ran 3: Amodau Trwyddedau Cyffredinol

**Crynodeb o’r ymatebion**

Derbyniwyd ymatebion yn ymwneud â defnyddio maglau cawell, yn cynnwys gwrthwynebu eu defnyddio oherwydd materion yn ymwneud â lles anifeiliaid mewn perthynas ag adar denu ac adar targed, a gofynnwyd am wybodaeth ynglŷn â phryd a sut byddwn yn ystyried cyflwyno proses ar gyfer cofrestru a monitro maglau cawell i ategu gorfodi effeithiol.

**Ymateb CNC**

Ni chynigiwyd y dylid newid amodau trwyddedau cyffredinol. Byddwn yn parhau â’r dull hwn.

Mae ein trwyddedau cyffredinol yn cynnwys nifer o amodau’n ymwneud â’n gofynion o ran defnyddio trapiau cawell. Rydym yn dal i fod o’r farn bod yr amodau hynny’n addas i’r diben, yn cynnwys wrth barhau i awdurdodi defnydd o faglau cawell fel dull rheoli effeithiol, a’u bod yn cynnwys mesurau a fydd yn amddiffyn lles anifeiliaid ac yn lleihau’r risg o ran sgil-ddalfeydd.

O ran cofrestru maglau cawell, nid yw ein barn wedi newid ers 2022 – hynny yw, nid ydym o’r farn bod yna dystiolaeth ddigonol ynglŷn â bodolaeth problem y byddai system cofrestru maglau cawell yn cynnig ateb priodol iddi. Byddwn yn parhau i gadw golwg ar y cynllun cofrestru maglau sydd ar waith yn yr Alban.

Gweler hefyd yr adran sy’n ymwneud â Rhan E: Cyngor isod.

#### Ni fyddwn yn cyflwyno unrhyw newidiadau i Ran D: Diffiniadau

**Crynodeb o’r adborth a dderbyniwyd**

Roedd yna bryderon nad oedd CNC yn cynnig diffiniad digonol o’r termau a ddefnyddir yn ei drwyddedau cyffredinol ar gyfer rheoli adar gwyllt – roedd diffyg diffiniad o’r term “difrod difrifol” yn destun cryn bryder.

**Ymateb CNC**

Ni chynigwyd y dylid cyflwyno unrhyw newidiadau i Ran D: Diffiniadau yn unrhyw un o’n trwyddedau cyffredinol ar gyfer rheoli adar gwyllt. Byddwn yn parhau â’r dull hwn.

Nid yw Deddf Bywyd Gwyllt a Chefn Gwlad 1981 yn diffinio difrod difrifol. Yng nghyd-destun trwyddedu dulliau marwol o reoli adar gwyllt, rydym o’r farn ei fod yn golygu effaith a ddaw i ran unigolion neu sefydliadau, sy’n fwy na niwsans yn unig.

#### Ni fyddwn yn cyflwyno unrhyw newidiadau i Ran E: Cyngor i ddefnyddwyr trwyddedau

**Crynodeb o’r ymatebion a dderbyniwyd**

O ran cyngor yn ymwneud â defnyddio maglau cawell, mynegwyd y farn y byddai’n amhriodol i CNC roi disgresiwn i ddefnyddwyr trwyddedau ladd adar yng ngolwg adar eraill mewn magl cawell a all ddal sawl aderyn. Pan na fo modd lladd yr adar allan o olwg adar eraill heb niweidio mwy fyth ar eu lles trwy gynyddu’r amser y cânt eu trin, y farn oedd na ddylid caniatáu defnyddio maglau cawell a all ddal sawl aderyn.

**Ymateb CNC**

Mae ein trwyddedau cyffredinol ar gyfer rheoli adar gwyllt yn cynnwys amod (rhif 23 yn GL001 a GL004, rhif 22 yn GL002), sef – yn achos unrhyw aderyn a gedwir yn gaeth cyn ei ladd, rhaid ei ladd allan o olwg adar caeth eraill, ond nodir nad yw’r amod hwn yn berthnasol i adar a gaiff eu dal mewn maglau cawell a all ddal sawl aderyn. Mae Rhan E: Cyngor i ddefnyddwyr trwyddedau (paragraff 51 yn GL001 a GL004, paragraff 49 yn GL002) yn nodi y dylai defnyddwyr maglau cawell a all ddal sawl aderyn wneud pob ymdrech i ladd yr adar allan o olwg adar eraill, ond nodir y byddwn yn rhoi disgresiwn i ladd adar caeth yng ngolwg adar eraill pan fo’r defnyddwyr o’r farn y byddai oedi a thrin ychwanegol yn sgil symud yr adar allan o olwg adar eraill yn achosi mwy o ofid iddynt.

Nid ydym wedi ein darbwyllo y dylid newid y safbwynt hwn. Byddwn yn parhau i ganiatáu defnyddio maglau a all ddal sawl aderyn ac rydym yn dal i fod o’r farn y gallai mynnu bod adar a ddelir mewn magl o’r fath yn cael eu lladd allan o olwg adar eraill, mewn rhai sefyllfaoedd, achosi mwy o ofid yn hytrach na llai o ofid i adar denu ac i weddill yr adar sydd wedi’u dal, gan y byddent yn cael eu trin am fwy o amser.

Felly, byddwn yn parhau i eithrio defnyddwyr maglau cawell a all ddal sawl aderyn rhag yr amod sy’n mynnu y dylid lladd yr adar allan o olwg adar caeth eraill; ac wrth ddefnyddio maglau a all ddal sawl aderyn, byddwn yn parhau i gynnwys cyngor y dylid gwneud pob ymdrech resymol i ladd yr adar a gaiff eu dal allan o olwg adar eraill.

#### Byddwn yn ychwanegu SoDdGA Scoveston Fort at y rhestr o safleoedd gwarchodedig nad yw trwyddedau cyffredinol yn berthnasol iddynt. Ni fydd unrhyw safle gwarchodedig yn cael ei dynnu oddi ar y rhestr hon (mewn perthynas â GL001, GL002, GL005)

**Crynodeb o’r adborth a dderbyniwyd**

Ni dderbyniwyd unrhyw sylwadau ynglŷn â safleoedd gwarchodedig nad yw trwyddedau cyffredinol yn berthnasol iddynt.

**Ymateb CNC**

Byddwn yn ychwanegu SoDdGA Scoveston Fort at y rhestr o safleoedd gwarchodedig nad yw GL001, GL002 a GL004 yn berthnasol iddynt. Ni fydd unrhyw newidiadau eraill yn cael eu gwneud i’r rhestr.

### Fformat trwyddedau cyffredinol ar gyfer rheoli adar gwyllt ar wefan CNC

**Crynodeb o’r adborth a dderbyniwyd**

Ni chafwyd unrhyw adborth ynglŷn â’r pwnc hwn.

**Ymateb CNC**

Bydd trwyddedau cyffredinol ar gyfer rheoli adar gwyllt yn parhau i gael eu cyflwyno mewn fformat HTML ar ein gwefan, a bydd modd cadw’r drwydded ar ffurf PDF a/neu ei hargraffu pan fo angen. Byddwn yn gweithio gyda’n tîm Cyfathrebu Digidol (tîm y wefan) er mwyn dangos yn gliriach ar dudalen we’r trwyddedau cyffredinol bod yr opsiwn hwn yn bodoli.

#### Byddwn yn cynnwys yr un cyfuniadau o ran rhywogaeth-diben yn Nhabl 1 GL001 (Trwydded i ladd neu gymryd adar gwyllt neu i gymryd neu ddinistrio eu nythod neu eu hwyau at ddibenion atal difrod difrifol neu ledaeniad afiechyd i dda byw, bwydydd ar gyfer da byw, cnydau, llysiau neu ffrwythau) – ac eithrio peidio â chynnwys piod fel rhywogaeth darged

**Crynodeb o’r adborth a dderbyniwyd**

Cafwyd sylwadau’n ymwneud â’r cyfuniad rhywogaeth-diben ar gyfer brain tyddyn a difrod i gnydau, llysiau a ffrwythau, a nodwyd yn arbennig y dylid cynnwys hyn yn nhelerau GL001. Yn ôl yr ymatebwyr, mae’r ffaith nad yw CNC wedi cynnwys y cyfuniad hwn o ran rhywogaeth-diben yn golygu bod angen tyfu cnydau bwyd dros ardal ehangach, gan leihau faint o dir y gellir ei ddefnyddio ar gyfer cnydau bwyd cadwraeth, neu gan arwain at amharodrwydd i ddefnyddio tir ar gyfer cnydau cadwraeth yn hytrach na chnydau confensiynol.

Hefyd, gwnaed y sylw nad ymgynghorwyd yn briodol ynghylch y penderfyniad i gynnwys y cyfuniad hwn o ran rhywogaeth-diben pan gynhaliwyd yr Adolygiad o Adar Gwyllt yn 2021.

**Ymateb CNC**

Aseswyd tystiolaeth amrywiol wrth lunio matrics cyfuniad rhywogaeth-diben GL001 yn 2021. Roedd yn cynnwys Newson et al. (2019) ac APHA (2020), yn ogystal â gwybodaeth a gyflwynwyd yn sgil galwadau am dystiolaeth yn Lloegr (Defra, 2019) a Chymru (CNC, 2021). Gellir cyflwyno ceisiadau am drwyddedau penodol ar gyfer cyfuniadau rhywogaeth-diben nas ymdrinnir â nhw. Bydd y rhain yn cael eu hystyried fesul achos gan ddefnyddio’r dystiolaeth ategol a gyflwynir.

Rydym yn anghytuno gyda’r honiad nad ymgynghorwyd yn briodol ynghylch defnyddio matrics cyfuniad rhywogaeth-diben a’n cynigion ar gyfer pa gyfuniadau rhywogaeth-diben y byddem yn eu cynnwys yn GL001. Roedd Atodiad 2 o’n [dogfen ymgynghori (2021)](https://ymgynghori.cyfoethnaturiol.cymru/evidence-policy-and-permitting-tystiolaeth-polisi-a-thrwyddedu/nrw-s-approach-to-regulating-the-shooting-and-trap/supporting_documents/Wild%20Bird%20Review%20Consultation%20paper%20FINAL%20pdf%20correct.pdf) yn cynnwys ein cynigion manwl ac fe wnaethom ofyn cwestiynau ymgynghori penodol (C43 a C44) ynglŷn â’r pwnc hwn.

Felly, ar wahân i beidio â chynnwys piod yn GL001, ni fyddwn yn newid y cyfuniadau rhywogaeth-diben lle caiff dulliau rheoli marwol eu caniatáu.

#### Byddwn yn parhau i ddyroddi GL002 i awdurdodi defnyddio dulliau marwol o reoli colomennod er mwyn amddiffyn iechyd y cyhoedd, diogelwch y cyhoedd neu atal lledaeniad clefydau

**Crynodeb o’r adborth a dderbyniwyd**

Ychydig o adborth a gafwyd ynglŷn â GL002, ond roedd yr adborth a dderbyniwyd o blaid parhau i ddyroddi GL002.

**Ymateb CNC**

Ni chynigiwyd cyflwyno unrhyw newidiadau i GL002, ac eithrio ychwanegu SoDdGA Scoveston Fort at y rhestr Atodiad 1 o safleoedd gwarchodedig nad yw trwyddedau cyffredinol yn berthnasol iddynt. Byddwn yn parhau â’r dull hwn.

#### Byddwn yn cynnwys ji-bincod, llwydiaid y gwrych, telorion yr ardd, gwylanod Môr y Canoldir ac ydfrain yn y rhestr o ‘rywogaethau a fydd yn elwa’ a nodir yn Atodiad 1 GL004 – *Trwydded i ladd neu gymryd brain tyddyn neu gymryd neu ddinistrio eu nythod neu eu hwyau at ddibenion gwarchod adar gwyllt.* Ni fyddwn yn cynnwys mulfrain, barcutiaid, breision y cyrs na bronfreithod yn y rhestr o ‘rywogaethau a fydd yn elwa’ a nodir yn Atodiad 1 GL004.

**Crynodeb o’r adborth a dderbyniwyd**

Derbyniwyd adborth amrywiol yn ymwneud â’n cynigion i gynnwys neu beidio â chynnwys rhywogaethau arbennig yn Atodiad 1 GL004, sy’n rhestru’r rhywogaethau hynny y caniateir eu gwarchod trwy ddefnyddio dulliau marwol o reoli brain tyddyn.

Cafwyd cefnogaeth i’r cynnig na ddylid cynnwys mulfrain, barcutiaid, breision y cyrs a bronfreithod yn Atodiad 1.

Yn achos telorion yr ardd, llwydiaid y gwrych ac ydfrain, mynegwyd pryderon ynglŷn â’r dystiolaeth a ddefnyddiwyd i bennu pa mor agored ydynt i gael eu hysglyfaethu gan frain tyddyn. Nodwyd bod y rhywogaethau hyn yn enghreifftiau o rywogaethau a gategoreiddiwyd yn anghywir, ac nad ydynt yn agored i gael eu hysglyfaethu gan frain tyddyn.

Gofynnodd rhai ymatebwyr pam na chynhwyswyd grugieir coch, cwtiaid aur, cudyllod bach a thylluanod clustiog yn Atodiad 1 y drwydded GL004 bresennol.

Ailadroddodd rhai ymatebwyr bryderon a grybwyllwyd yn ymgynghoriad yr Adolygiad o ddull CNC o ymdrin â saethu a dal adar gwyllt, a gynhaliwyd yn 2022. Roedd y pryderon hyn yn cynnwys y cynnig a gyflwynwyd gan CNC ar y pryd i beidio â chynnwys piod a sgrechod y coed fel rhywogaethau targed yn GL004, ac anghytunwyd bod modd rhagweld yn rhesymol yr angen am drwyddedau cadwraeth. Drachefn, soniwyd am y defnydd a wnaed o BoCC, a dywedwyd nad yw’r asesiad hwnnw’n briodol yng nghyd-destun trwyddedau cadwraeth; awgrymwyd y byddai cymharu categorïau risg difodiant yr Undeb Rhyngwladol dros Gadwraeth Natur (IUCN) ar gyfer ysglyfaethwyr ac ysglyfaethau cysylltiedig yn ffordd well o fesur hyn, gan roi gwell amddiffyniad i ysglyfaethau yn hytrach nag i ysglyfaethwyr.

**Ymateb CNC**

Seiliwyd Atodiad 1 GL004 ar waith ymchwil a gomisiynwyd gan Ymddiriedolaeth Adareg Prydain (Taylor et al., 2022) ac fe’i cyhoeddwyd ochr yn ochr â’r ymgynghoriad ynghylch dull CNC o reoleiddio saethu a dal adar gwyllt yng Nghymru.

Mewn ymateb i’r sylwadau a grybwyllwyd, ar gyfer 2024 byddwn yn trefnu i ddiweddaru’r gwaith a gyhoeddwyd yn 2022 yng nghyd-destun unrhyw wybodaeth newydd sydd ar gael.

Nid ydym wedi ein darbwyllo y dylid cynnwys piod na sgrechod y coed fel rhywogaethau targed yn GL004. Nid ydym wedi cael unrhyw dystiolaeth newydd a fyddai’n cyfiawnhau newid y penderfyniad a wnaethom yn 2022 i beidio â chynnwys y naill rywogaeth na’r llall yn GL004. Ymhellach, fel y nodwyd eisoes yn y ddogfen hon, nid ydym o’r farn y dylid cynnwys piod mewn unrhyw drwydded gyffredinol sy’n awdurdodi dulliau marwol o’u rheoli, a hynny oherwydd gwybodaeth newydd ynglŷn â statws cadwraeth y rhywogaeth.

Hefyd, rydym yn dal i fod o’r farn y gellir rhagweld yn rhesymol unrhyw weithredu arfaethedig sy’n cyd-fynd â’n dull o ymdrin â thrwyddedau i warchod adar gwyllt, ac o’r herwydd credwn fod trwyddedau penodol yn gyfundrefn briodol, lle gellir cyflwyno tystiolaeth o’r niwed a achosir gan y rhywogaeth darged yn ogystal â’r manteision cadwraeth disgwyliedig a fyddai’n dod i ran y rhywogaethau penodol a fyddai’n elwa.

Mae BoCC yn asesiad trylwyr ac annibynnol sy’n defnyddio meini prawf safonedig, a dibynnir arno’n gyffredin wrth bennu blaenoriaethau’n ymwneud â gwarchod adar yn y DU ac yng Nghymru. Hefyd, mae’n cynnig asesiad sy’n ymwneud yn benodol â Chymru. Mae asesiadau BoCC yn ystyried newidiadau’n ymwneud â thueddiadau hirdymor (mwy na 25 mlynedd) mewn niferoedd a gwasgariad. Mewn cyferbyniad, mae asesiad rhestr goch yr IUCN yn canolbwyntio ar rywogaethau a chanddynt niferoedd bach iawn, rhywogaethau cyfyngedig eu gwasgariad neu rywogaethau sy’n dirywio’n gyflym, gan ganolbwyntio ar y byrdymor.

#### Byddwn yn dyroddi trwyddedau i ladd neu gymryd hwyaid coch neu i gymryd neu ddinistrio eu nythod neu eu hwyau at ddibenion gwarchod adar gwyllt (GL005)

**Crynodeb o’r adborth a dderbyniwyd**

Ni fynegodd unrhyw un o’r ymatebwyr unrhyw bryderon ynglŷn â pharhau i ddyroddi GL005. Cyflwynwyd sylwadau penodol yn cefnogi’r syniad y dylai CNC barhau i ddyroddi trwyddedau cyffredinol ar gyfer rheoli hwyaid coch.

**Ymateb CNC**

Byddwn yn parhau i ddyroddi trwyddedau cyffredinol i ladd neu gymryd hwyaid coch neu i gymryd neu ddinistrio eu nythod neu eu hwyau at ddibenion gwarchod adar gwyllt. Rydym o’r farn bod trwydded gyffredinol yn dal i fod yn addas i’r diben a chredwn ei bod yn ffordd briodol o reoli hwyaid coch, sef rhywogaeth estron oresgynnol sy’n destun polisi dileu.

#### Ni fyddwn yn newid ein dull cyffredinol o ddyroddi trwyddedau cyffredinol ar gyfer rheoli adar gwyllt yn 2024

**Crynodeb o’r ymatebion**

Awgrymwyd y dylai defnyddwyr trwyddedau cyffredinol a’r rhai sy’n ymgeisio am drwyddedau penodol ddangos eu bod wedi rhoi cynnig ar ddulliau anangheuol cyn y gellir dibynnu ar y drwydded gyffredinol berthnasol neu fel rhan o gais am drwydded benodol.

Mynegwyd pryderon ynglŷn â’r ffaith bod gormod o wendidau i’w cael yn null CNC o ymdrin â thrwyddedau cyffredinol; oherwydd hyn, nid oes gennym unrhyw reolaeth ystyrlon dros yr amgylchiadau sy’n perthyn i ddefnyddio trwyddedau cyffredinol. Mynegwyd pryderon ynglŷn â’r ffaith nad oes yn rhaid cofrestru, cofnodi nac adrodd am gamau a gymerwyd o dan drwyddedau cyffredinol; oherwydd hyn, ni ellir asesu effeithiau negyddol posibl, o ran rhywogaethau, yr amgylchedd na lles anifeiliaid.

Awgrymwyd y dylid ei gwneud yn ofynnol i bobl gofrestru fel defnyddwyr trwyddedau cyffredinol, ynghyd â chofnodi ac adrodd am y camau a gymerant o dan y drwydded gyffredinol berthnasol; ac yn y cyd-destun hwn, argymhellwyd y dylid defnyddio dull adrodd ar-lein.

Yn y cyfarfod a gynhaliwyd gyda rhanddeiliaid ar 12 Hydref, lle cyflwynwyd yr adolygiad o drwyddedau cyffredinol 2023, awgrymwyd nad yw’r holl ddefnyddwyr, o bosibl, yn ymgeisio am drwyddedau penodol gan eu bod yn gweithredu ‘o dan gysgod’ trwyddedau cyffredinol anghymwys. Yr enghraifft benodol a gyflwynwyd oedd rheoli (at ddibenion cadwraeth) rhywogaethau adar na chânt eu rhestru yn GL004, ond a restrir yn GL001. Mewn adborth ysgrifenedig a dderbyniwyd yn ddiweddarach, dywedwyd bod hyn yn dangos bod angen i CNC dynhau ei ddull o ymdrin â thrwyddedau cyffredinol, megis trwy ei gwneud yn ofynnol i ddefnyddwyr trwyddedau gofrestru ac adrodd.

Cyflwynwyd safbwynt arall hefyd – efallai nad nifer y ceisiadau am drwyddedau penodol ar gyfer cyfuniad rhywogaeth-diben penodol yw’r ffordd iawn o fesur a oes angen trwydded gyffredinol, oherwydd gall ymarferwyr reoli brain tyddyn am sawl rheswm, ac o’r herwydd nid oes yn rhaid iddynt wneud cais am drwydded i atal brain tyddyn rhag gwneud difrod difrifol i gnydau, er enghraifft.

**Ymateb CNC**

Ar ôl mynd ati’n llwyddiannus i amddiffyn cyfreithlondeb nifer o’n trwyddedau cyffredinol mewn her gyfreithiol yn 2020, gwyddom fod trwyddedau cyffredinol yn ddull cyfreithlon o awdurdodi dulliau marwol o reoli adar gwyllt. Mae trwyddedau cyffredinol yn ddull rheoleiddio ‘cyffyrddiad ysgafn’, a bwriedir iddynt gael eu defnyddio mewn sefyllfaoedd cyffredin ac isel eu risg lle mae’r angen i ddefnyddio dulliau rheoli marwol wedi hen ennill ei blwyf.

Yn achos pobl sy’n bwriadu dibynnu ar drwyddedau cyffredinol, nid yw’r gyfraith yn mynnu bod yn rhaid iddynt brofi absenoldeb atebion boddhaol eraill, yn cynnwys dulliau anangheuol o reoli adar gwyllt. Mae’r gofyniad statudol o ran absenoldeb atebion boddhaol eraill yn berthnasol i benderfyniadau CNC ynghylch a ddylid dyroddi trwyddedau cyffredinol. Ar ôl inni ein bodloni ein hunain mai dyroddi trwydded gyffredinol yw’r unig ateb boddhaol, ni roddir unrhyw ofynion statudol ychwanegol ar drwyddedeion i geisio mynd i’r afael â’r broblem trwy ddefnyddio dulliau anangheuol cyn troi at ddulliau rheoli marwol.

Rydym yn dal i fod o’r farn y dylai defnyddwyr trwyddedau cyffredinol wneud pob ymdrech resymol i fynd i’r afael â’r broblem neu’r angen o dan sylw trwy ddefnyddio dulliau anangheuol, gan droi at ddulliau rheoli marwol dim ond pan fo hynny’n angenrheidiol. Gan nad yw hyn yn ofyniad statudol, rydym wedi cynnwys (a byddwn yn parhau i gynnwys) cyngor o’r fath yn Rhan E trwyddedau cyffredinol. Hefyd, mae gennym [ganllawiau ar reoli problemau a achosir gan adar gwyllt – dewisiadau amgen i reoli marwol](https://naturalresources.wales/permits-and-permissions/species-licensing/bird-licensing/managing-problems-caused-by-wild-birds-alternatives-to-lethal-control/?lang=cy) ar ein gwefan, a chynhwysir y ddolen hon hefyd yn ein trwyddedau cyffredinol ar gyfer rheoli adar gwyllt.

Yn achos ymgeiswyr sy’n gwneud cais am drwyddedau penodol ar gyfer rheoli adar gwyllt, rhaid iddynt gofnodi yn eu cais ddulliau amgen, anangheuol a roddwyd ar waith ganddynt. Fel y nodir yn ein ffurflen gais, wrth inni ystyried a fyddwn yn dyroddi trwydded, rhaid inni fod yn fodlon nad oes unrhyw ateb boddhaol arall ar gael heblaw dyroddi trwydded (benodol).

Yn achos y rhai sy’n dymuno gweithredu o dan drwyddedau cyffredinol, nid ydym wedi ein darbwyllo bod angen iddynt gofrestru eu manylion fel defnyddwyr trwyddedau cyffredinol gyda CNC, na chyflwyno cofnod o’r camau a gymerwyd ganddynt o dan y drwydded gyffredinol. Fel rhan o’r Adolygiad o ddull CNC o ymdrin â saethu a dal adar gwyllt, aethom ati i ddatblygu a phrofi opsiynau, ac o ganlyniad i’r gwaith hwnnw rydym wedi datblygu cyfres o [egwyddorion ar gyfer penderfynu pryd mae trwyddedau cyffredinol yn briodol](#Annex_1). Dim ond pan fo’r problemau a achosir gan adar gwyllt penodol wedi hen ennill eu plwyf, dim ond pan fo’n glir bod angen rheoli adar gwyllt, dim ond pan fo’r gweithgaredd trwyddedig yn cael ei wneud gan nifer fawr o ddefnyddwyr a dim ond pan fo’n esgor ar risg isel i statws cadwraeth y rhywogaethau a dargedir, y bydd CNC yn dyroddi trwyddedau cyffredinol. O ran gwerth yr wybodaeth a allai ddeillio o sefydlu system gofrestru ac adrodd ar gyfer trwyddedau cyffredinol, ac o ystyried y gwaith gweinyddol a fyddai ynghlwm wrth drefniadau o’r fath, rydym yn dal i fod o’r farn na ellir cyfiawnhau’r costau, y trefniadau ymarferol na’r baich a fyddai’n cael ei roi ar y defnyddwyr.

Fel yn achos unrhyw drwydded neu ganiatâd a roddir gennym, mae hi’n rhesymol disgwyl y bydd y defnyddwyr yn cadw at yr holl amodau a thelerau. Gallai methu â gwneud hynny arwain at gyflawni troseddau, a byddai’n rhaid edrych ar yr achosion unigol i weld a oes unrhyw drosedd wedi’i chyflawni. Yr Heddlu, yn hytrach na CNC, yw’r corff gorfodi ar gyfer troseddau bywyd gwyllt; gallai troseddau o’r fath gynnwys torri amodau a thelerau trwyddedau a ddyroddwyd o dan adran 16 o’r Ddeddf, yn cynnwys trwyddedau cyffredinol. Dylid rhoi gwybod i’r Heddlu am unrhyw dramgwyddau neu droseddau posibl, a bydd CNC yn cynorthwyo’r Heddlu mewn unrhyw ymchwiliad dilynol. Fel yr awdurdod sy’n dyroddi trwyddedau, ein blaenoriaeth ni yw sicrhau bod trwyddedau cyffredinol mor glir â phosibl er mwyn gwneud yn siŵr bod defnyddwyr y trwyddedau’n deall eu hamodau a’u telerau, a sicrhau y gellir eu gorfodi’n rhwydd.

#### Rydym yn ymrwymo i gyhoeddi data cryno yn ymwneud â thrwyddedau penodol a ddyroddwyd ar gyfer rheoli adar gwyllt

**Crynodeb o’r ymatebion**

Gofynnwyd a fyddai modd i CNC gyhoeddi data cryno yn ymwneud â thrwyddedau penodol a ddyroddwn ar gyfer awdurdodi dulliau marwol o reoli adar gwyllt – yn cynnwys y dyddiad y byddai’r data’n dechrau cael ei gyhoeddi a pha mor aml y byddai’n cael ei gyhoeddi.

**Ymateb CNC**

Rydym yn cydnabod nad ydym wedi llwyr gyflawni ymrwymiad a wnaed mewn ymateb i’r ymgynghoriad ynghylch dull CNC o reoleiddio saethu a dal adar gwyllt yng Nghymru. Byddwn yn mynd i’r afael â’r mater hwn cyn gynted â phosibl; ac erbyn diwedd mis Mawrth fan hwyraf, byddwn yn rhoi diweddariad ynglŷn â sut y bwriadwn fwrw ymlaen â hyn.

#### Cyfeiriadau

APHA (2020). Review of the evidence base for inclusion of avian species on General Licences GL34, GL35 and GL36 in England. Y Ganolfan Genedlaethol ar gyfer Rheoli Bywyd Gwyllt, Yr Asiantaeth Iechyd Anifeiliaid a Phlanhigion, 6 Awst 2020.

Defra (2019). Use of general licences for the management of certain wild birds: Government response to the call for evidence, Gorffennaf 2019. Adran yr Amgylchedd, Bwyd a Materion Gwledig.

Newson, S.E., Calladine, J. & Wernham, C. (2019). Literature review of the evidence base for inclusion of bird species listed on General Licences 1, 2 and 3. Adroddiad Ymchwil Rhif 1136. Scottish Natural Heritage.

CNC (2021). Adolygiad o ddull CNC o reoleiddio saethu a dal adar gwyllt: Adroddiad ar yr alwad am dystiolaeth: Adroddiad Tystiolaeth CNC, Rhif 564, 45pp, Cyfoeth Naturiol Cymru, Bangor.

Taylor, R.C., Noble, D., Calladine, J., Newson, S.E. a Bowgen, K.M. (2022). Assessment of the vulnerability to predation by carrion crow, magpie, jackdaw and jay of Red and Amber-listed Birds of Conservation Concern in Wales. Cyfoeth Naturiol Cymru, Cyfres Adroddiadau Tystiolaeth (Rhif 599).

# Atodiad 1 - Sefydliadau yr estynnwyd gwahoddiad iddynt ymateb

|  |  |
| --- | --- |
| **Sefydliad** | **A dderbyniwyd ymateb?** |
| Airbus | Naddo |
| Animal Aid | Do |
| Cymdeithas Saethu a Chadwraeth Prydain | Do |
| British Pest Control Association | Do |
| British Trust for Ornithology | Naddo |
| Maes Awyr Caerdydd/Sain Tathan | Naddo |
| Y Gynghrair Cefn Gwlad | Do |
| Cymdeithas Tir a Busnesau Cefn Gwlad | Naddo |
| Undeb Amaethwyr Cymru | Do |
| Game and Wildlife Conservation Trust | Do |
| League Against Cruel Sports | Do |
| Y Weinyddiaeth Amddiffyn (RAF y Fali) | Naddo |
| Undeb Cenedlaethol Amaethwyr Cymru | Do |
| National Gamekeepers Organisation | Do |
| Y Gymdeithas Frenhinol er Atal Creulondeb i Anifeiliaid | Naddo |
| Y Gymdeithas Frenhinol er Gwarchod Adar | Do |
| Cymdeithas Adareg Cymru | Naddo |
| Wild Justice | Naddo |
| Ymddiriedolaethau Natur Cymru | Do |

**Atodiad 2**

**Egwyddorion CNC ar gyfer penderfynu pryd mae trwyddedau cyffredinol yn briodol**

(Defnyddiwyd [Penderfyniadau ynghylch trwyddedau cyffredinol Ebrill 2022)](https://ymgynghori.cyfoethnaturiol.cymru/evidence-policy-and-permitting-tystiolaeth-polisi-a-thrwyddedu/ymgynghoriad-ar-ymagwedd-cnc-i-reoleiddio-saethu-a/supporting_documents/Decisions%20in%20relation%20to%20general%20licences%20Cym%20%20April%202022.pdf)

**Egwyddor 1:** Mae angen amlwg a gwirioneddol i ganiatáu lladd neu gymryd y rhywogaeth o adar gwyllt o dan sylw, neu gymryd neu ddinistrio eu hwyau neu eu nythod, er mwyn hybu un neu ragor o’r dibenion a amlinellir yn adran 16 o’r Ddeddf.

Mae pob aderyn gwyllt wedi’i warchod o dan y gyfraith, a dim ond at ddibenion penodol y gellir caniatáu rhanddirymu o’r drefn warchod honno.

**Egwyddor 2:** Gellir disgwyl yn rhesymol y byddai caniatáu dulliau marwol o reoli adar o’r rhywogaeth o dan sylw o dan drwydded gyffredinol yn cyfrannu at ddatrys y broblem neu’n diwallu’r angen.

Hyd yn oed os bodlonir Egwyddor 1, rydym o’r farn na ddylid awdurdodi dulliau marwol o reoli adar gwyllt oni bai, ar sail y dystiolaeth sydd ar gael, ei bod yn rhesymol ystyried y bydd gweithredu o’r fath yn cyfrannu at ddiwallu’r angen i ddatrys y broblem o dan sylw.

**Egwyddor 3:** Nid oes unrhyw atebion boddhaol a fyddai’n datrys y broblem honno neu’n mynd i’r afael â’r angen o dan sylw, heblaw dyroddi trwydded gyffredinol sy’n caniatáu lladd neu gymryd y rhywogaethau o adar gwyllt o dan sylw.

Mae’r ddeddfwriaeth yn caniatáu i CNC awdurdodi rheolaeth farwol adar gwyllt at ddibenion penodedig, ond dim ond pan ydym wedi ein bodloni nad oes ateb boddhaol arall at y dibenion hynny. Felly, mae angen inni fod wedi ein bodloni mai dyroddi trwydded gyffredinol yw’r unig ffordd foddhaol o fynd i’r afael â’r broblem neu o gyflawni’r diben o dan sylw, ac na ellir mynd i’r afael â’r diben yn foddhaol drwy ddefnyddio dulliau nad ydynt yn farwol yn unig, na thrwy ddyroddi trwyddedau penodol ar gais.

**Egwyddor 4:** Mae caniatáu dulliau marwol o reoli’r rhywogaeth o dan sylw o dan drwydded gyffredinol, yn hytrach na dim ond o dan drwyddedau penodol ar sail ceisiadau unigol, yn ymateb cymesur, o ystyried amlder, graddfa a difrifoldeb y broblem neu’r angen.

Mae trwyddedau cyffredinol yn briodol dim ond lle y byddai’n anymarferol neu’n anghymesur o feichus ar ddefnyddwyr, ac ar CNC, i reoleiddio lladd neu gymryd adar neu ddinistrio wyau a nythod at y diben hwnnw, drwy ei gwneud yn ofynnol cael trwyddedau penodol. Er enghraifft, gallai trwydded gyffredinol fod yn briodol pan fyddai CNC fel arall yn cael nifer fawr iawn o geisiadau am drwyddedau penodol, gyda phob un yn ceisio caniatâd i gyflawni’r un mathau o gamau gweithredu yn erbyn yr un rhywogaeth at yr un dibenion.

**Egwyddor 5:** Ni fydd caniatáu dulliau marwol o reoli rhywogaeth darged o dan drwydded gyffredinol yn peri dirywio ei statws cadwraeth.

Nid yw trwyddedau cyffredinol yn pennu terfynau ar nifer yr adar y gellir eu cymryd, ac nid ydynt yn ei gwneud yn ofynnol i ddefnyddwyr trwyddedau adrodd faint o adar y maent wedi’u cymryd o dan y drwydded. Er mwyn sicrhau nad yw caniatáu rheolaeth farwol rhywogaeth o dan drwydded gyffredinol yn peryglu ei statws cadwraeth, ceir amgylchiadau prin lle gellir cynnwys rhywogaeth ar drwydded gyffredinol. Rydym o’r farn mai’r unig rywogaethau y mae’n addas eu cynnwys ar drwydded gyffredinol yw’r rhai nad ydynt o bryder cadwraethol. Byddwn yn defnyddio rhestrau gwyrdd/oren/coch ‘Adar o Bryder Cadwraethol’ ar gyfer Cymru, i lywio ein hasesiad o ba rywogaethau targed o adar gwyllt sydd o bryder cadwraethol

**Egwyddor 6:** Ni fydd unrhyw gamau a awdurdodir gan drwydded gyffredinol yn effeithio’n andwyol ar statws cadwraeth unrhyw rywogaeth ac eithrio’r rhywogaeth darged.

Yn ogystal ag ystyried effaith trwydded gyffredinol ar y rhywogaeth darged (o dan Egwyddor 5 uchod), ni fyddwn yn dyroddi trwydded gyffredinol os ydym o’r farn y byddai unrhyw gamau a gymerir o dan y drwydded honno yn peryglu cadwraeth rhywogaethau eraill. Mae’n bosibl y bydd angen cynnwys amodau mewn trwydded gyffredinol er mwyn bodloni’r egwyddor hon, gan gynnwys yr effaith bosibl ar safleoedd gwarchodedig yn benodol.

**Egwyddor 7:** Gellir llunio’r drwydded gyffredinol mewn modd sy’n glir i bob defnyddiwr, yn cydymffurfio â’r holl ofynion cyfreithiol perthnasol, ac yn orfodadwy.

Rydym o’r farn na ddylai CNC ddyroddi trwydded gyffredinol oni bai ein bod wedi ein bodloni y gellir nodi’n glir i bob defnyddiwr eu deall i ba ddiben neu ddibenion y gellir defnyddio’r drwydded ar eu cyfer, a’r amgylchiadau a’r amodau y gellir eu defnyddio oddi tanynt.